
AUCTOR. 


Prooemium. 


More  maiorum,  qui  summos  in  medicina  hono- 
res in  se  conferendos  concupiscit,  publice  osten- 
dere debet,  se  dignum  esse,  qui  in  numerum 
medicorum  eruditorum,  atque  rationalium  recipiatur. 

Quomodo  autem  tale  dignitatis  suae  testimo- 
nium melius  exhibere  possit,  nisi  sententias  suas 
de  re  aliqua  ex  largo  medicinae  thesauro  desumta 
litteris  mandaverit,  atque  publico  eruditorum  exa- 
mini submiserit? 

Ita  enim  palam  testatur,  se  litteris  excultum 
esse,  licet  nil  novi  protulerit.  -Quidnam  scilicet  tiro 
novi  veritate  ornati  producere  posset,  qui  experi- 
entia medicinae  parente,  etiamnum  docendus  est? 

Equidem  nunc  quoque  coactus,  ut  aliquid  de 
re  doctrinam  medicam  spectante  scribam,  post 
longam  meditationem  consilium  cepi,  brevem  ex- 


positionem  de  vomitu  tradendi,  morbo  tam  fre- 
quenti, saepius  symptomate  ancipite,  quem  olim 
in  Italia  inter  exercitus  Franco-  Gallicos , et  Au- 
striacos  saevientem  vidi,  ex  usu  fructuum  recen- 
tium immodico  natum.  Quibus  praemissis,  ut 
electionem  argumenti  huius  ad  dissertationem 
meam  excusarem,  de  quo  tam  multum  iam  scrip- 
tum est,  ad  rem  ipsam  venio. 


De  Vomitu . 

Generalia. 


v/mnes  corporis  humani  morbi  ad  varias  classes 
reducendi  sunt,  quas  aut  natura,  aut  sedes  morbi 
in  quodam  systemate  organorum  indicat.  Secun- 
dum hoc  dividendi  principium  vomitus  ad  tres 
morborum  classes  numerandus  videtur,  ut  puta; 
ad  neuroses,  ad  proHuvia,  ad  morbos  organorum 
digestioni  inservientium.  At  id  obiter  conside- 
ranti tantum  ita  videtur.  Character  quidem  mor- 
borum nervosorum  est  turbatio  functionum  syste- 
matis nervosi;  profluviorum,  ex  cretio  humoris 
cuiusdam  animalis  praeternaturalis ; organorum 
digestionem  administrantium  est,  quaecunque  af- 
fectio, quae  functionem  horum  turbat;  at  enim* 
vero  vomitum  sane  morbum  esse  nervosum,  facile 
intelliget,  qui  naturam  ac  phaenomena  huius 

mali  accuratius  consideraverit,  cui  in  mentem  ve- 
nerit, excretionem  cum  vomitu  semper  coniun- 
ctain,  esse  effectum  morbi,  non  morbum  ipsum, 
quem  tandem  non  fugerit,  organa  sic  dicta  dige- 
stionis non  systema  proprium  referre,  ideoque 
classem  morborum  propriam  non  constituere*  Vo- 
mitus igitur  morbus  est  nervosus,  quia  phaeno- 
mena eius  nos  docent,  functionem  nervosam  ven- 
triculi esse  laesam,  scilicet  motum,  et  sensum 
eorum  alienatum  esse. 

Definitio  diagnostica. 

Vocatur  autem  vomitus;  convulsio  ventriculi, 
intestinorum,  oesophagi,  atque  musculorum  abdo- 
minalium, comitante  nausea,  violentaque  expul- 
sione solidorum  ac  fluidorum,  quae  in  ventricu- 
lum, et  intistina  ingesta,  vel  ibi  secreta  sunt  per 
os,  vel  etiam  nares,  ut  verba  mutem,  motus  an- 
tiperistalticus  ea,  quae  in  statu  sano  deorsum  eva- 
cuantur, sursum  reiiciens,  atque  sensum  ingra- 
tum, nauseam  dictum  excitans  vocatur  vomitus. 

Differt  igitur  vomitus  ipse  a solo  vomendi 
conatu,  quem  vomituritionem  dicunt,  altiori  nau- 


seae  gradu,  haud  sequente  reiectione  contentorum. 
Differt  a ructu  aeris,  aut  similis  huic  materiae 
subtilis,  sonora  per  os  veluti  explosione,  etsi 
haec  vomitum  saepissime  praecedat,  vel  comitetur. 
Differt  a ruminatione,  morbo  rariore,  cui  desunt 
nausea,  anxietas,  et  impetus,  symptomata  vomi- 
tus propria,  nec  ad  vomitum  revocamus  dys- 
phagiam, reditum  ciborum,  potuumve  ex 
solo  oesophago  modo  spastice  constricto,  mo- 
do ab  aliis  causis  occluso.  Nec  cholera  cum  vo- 
mitu permutanda  est,  qua  contenta  inte- 
stinorum per  os  et  anum  cum  impetu  expulsa 
videmus.  Cholera  est  vomitus  cum  diarrhoea 
coniunctus,  ideoque  duplex  morbus,  eoque  a solo 
vomitu  valde  diversus.  Neque  tandem  singultus 
pro  vomitu  est  habendus,  sola  convulsio  oesopha- 
gum, ventriculum,  et  diaphragma  sursum  trahens, 
cum  subsequente  convulsione  easdem  partes  deor- 
sum vertente. 

Differentiae, 

Ut  nullus  morbus  simplex  est  dicendus,  quo- 
niam nullus  eodem  modo,  ex  iisdem  causis  eo- 
dem decursu , eodem  typo , iisdem  effectibus  appa- 
ret, ita  vomitus  varias  differentias  agnoscit.  Nunc 

etenim  passu  celeri  acutus,  nunc  lento,  chro- 
nicus, incedit,  nunc  primarius,  idiopathi- 
cus, localis  — nunc  alterius  morbi  lege 
symptomaticus  vel  ex  solo  censensu  sympa- 
thicus, antagonisticus,  oritur,  nunc  sine 
typo  anomalus,  nunc  certo  tempore,  periodi- 
cus, habitualis  revertitur,  vel  et  arte  efficitur 
artificialis.  Haud  raro  in  aegri  salutem  vomitus 
nascitur,  quem  criticum  vocamus  sive  salutarem,  sic 
tamen,  ut  animo  bene  notatum  habeamus,  vomi- 
tum revera  rarissime  criticum  esse,  scilicet,  qui 
stadio  febrium  critico  superveniat*  Ratione  mate- 
riae e ventriculo  eiectae  vomitus  dividitur  in  t se- 
rosum, pituitosum,  saburralem,  biliosum,  vermi- 
nosum, faeculentum  (miserere,  ileus),  cruentum 
(haematemesis),  acidum,  amarum,  putridum  etc. 
etc.  etc. 

Symptomata. 

Prodromi*  Vomitum  instantem  annunciant: 
sensus  in  ore,  faucibus,  et  ventriculo  molestus, 
nausea  magis  magisque  aucta , ardor , oppressio 
in  regione  epigastrica,  expiratio  frequens,  facies 
pallida , aliquando  horror,  et  oscitatio,  tremor  labii 

inferioris,  singultus,  tussis,  ructus,  anxietas,  alvi 
obstructio*  Vomitum  statim  erupturum  esse,  ar- 
guunt vomendi  conatus  frustranei,  eub  quibus 
ventriculus  quasi  sursum  commoveri  sentitur, 
contractio,  et  relaxatio  musculorum  adominis  al- 
ternans, spiritus  retentio,  inferiorum  ad  diaphrag- 
ma depressio,  anxietas  ingravescens,  sudor,  prae- 
sertim ad  frontem  erumpens  frigidus , lacrymatio, 
rubor,  et  tumor  faciei,  tussis  aucta* 

Vomitus  eruptio*  Non  sine  sensu  tandem 
violentae  convulsionis  ad  ipsum  ventriculum,  sub  ar- 
tuum tremore,  iactatione,  sub  ventris  tanta  con- 
strictione, ut  ipsa  interdum  insestina  eundem  de- 
serere, ae  herniam  formare  cogantur,  largo  hic 
profluvio  res , quas  continet , per  os , neque  raro 
per  nares  simul  sub  longa,  et  sonora  expiratione 
cum  impetu  expellit;  primum,  nisi  pleno  ventri- 
culo, fere  insipida,  serosa,  pituitosa,  postea  vis- 
cida,  ciborum  reliquias,  mox,  novo  celeriter  in 
pectus  ducto  spiritu,  novoque  ventriculi  impulsu, 
subflava,  amara,  viridia.  Succedit  nunc  quies,  et 
levaminis  sensatio*  Sed  post  brevem  moram , ni- 
si causa  malorum  iam  reiecta,  cessante  sub  iisdem 
fere  symptomatibus,  novus  vehementior  redit  vomen- 

di  conatus,  maiorem  praecordiis  inferens  angus- 
tiam, — deinceps  cetera» 

Haecce  comitantur  vomitum  symptomata,  plus 
minus  gravioia,  et  varia  pro  aetate,  constitutione, 
sexu,  causa,  in  ipso  ventriculo,  vel  alibi  haerente, 
pro  celeri,  aut  lento,  aut  periodico  decursu.  Sic 
in  gastritide,  vel  blandissimis,  quamvis  liquidis 
inflammato  ventriculo  immissis,  sub  vehementis 
ardoris,  dolorisque  sensu  hic  illico  ad  vomitum 
convellitur.  Aliter  in  chronico  peragitur  res  vo- 
mitu, ubi  ventriculus  cibos  non  ubique  recusat, 
sed  exigit  interdum,  imo  per  dies,  per  menses 
aliquot  illaesus  recipit,  usquedum  dato  tempore,  quo 
superest  ex  illis  impatiens  repellat.  Ad  hunc  vo- 
mitum chronicum  periodicum,  certo  typo  quibus- 
dam ex  causis  occasionalibus,  praesertim  si  dispo- 
sitio ad  symptoma  hoc  singularis  adest,  redeuntem 
pertinet.  Vomitus,  qui  ob  nimiam  ciborum  co- 
piam pinguium,  rancidorum,  crudorum,  acidorum 
fermentatorum,  vegetabilium,  etc.  pridie  ad  noc- 
tem assumtum,  altero  die  plerumque  horas  circa 
matutinas  invadit,  progrediente  salivae,  ac  cras- 
sioris pituitae  expuitione,  ructu  frequente,  nausea, 
maiore  in  praecordiis  angustia,  et  ardore,  postre- 
mo vero  aquae  limpidioris,  fere  crystallinae,  insi- 


pidae,  vel  nonnunquam  acidae,  vel  amarae  sub 
vomendi  conatu  per  oesophagum  ex  faucibus  ad 
unam,  alteramve  unciam  ascensu.  Vomitus  certo 
temporis  spatio  post  coenam  redit,  si  causae  ad- 
sunt continuae,  quae  ventriculum,  et  intestina  com- 
primere queunt,  et  dilatationi  harum  partium  ob- 
sunt; huc  pertinent  induratio  membranarum  ven- 
triculi, tumores  scirrhosi,  cystici,  aliusque  generis 
in  ventriculo,  praesertim  prope  pylorum,  obsta- 
ctila  in  intestinis , ut  emphysema  , volvulus , glo- 
merulus corporum  durorum  ingestorum,  compres- 
sio a fracta  cartilagine  xiphoidea,  fracto  sterno, 
fractis  costis,  tumoribus  viscerum  tubo  intestinali 
adiacentium,  ut  lienis,  hepatis,  pancreatis,  mesen- 
terii, mesocoli,  a calculis  biliariis,  ab  aneurysmate 
ventriculo , et  intestinis  contiguo  etc.  etc. 

Uno  quasi  cum  impetu  absolvitur  vomitus 
sine  doloris,  aut  ponderis  sensu  regionem  epigas» 
tricam  perstringente,  praegressis  autem  frequenter 
ructibus,  flatibusque  foetidis.  Si  atonia  ventriculi 
nimia  a frequente  repletione,  et  extensione  eius  ingen- 
teproducta,  causaest..Sed maxime  chronicus  est  vomi- 
tus, qui  a sensibilitate  morbosa  oritur ; fuerunt, ! qui 
ultra  annos  viginti  hoc  morbo  laborarint  incerto  tem- 
pore nunc  post  pastum,  nunc  nocte,  nunc  matutinis 


horis  invadens,  quin  tumor  epigastrii,  et  tensio 
observetur»  Pertinent  huc  vomitus  a suppresso 
profluvio  quodam,  ab  ulceratione  ventriculi,  a 
metastasi  rheumatica,  arthritica  in  ventriculum,  a 
graviditate,  aliisque  momentis  causae  nascens, 
quae  lege  antagonismi,  ac  sympathiae  ventriculi 
eensibilitatem  adaugent»  Neque  raro  in  febre  in- 
termittente vomitus  observatur,  qui  typum  huius 
sequitur» 

Aetiologia. 

Causa  proxima  vomitus,  cum  ipsa  eius  natura 
congruit,  quam  difinitione  praemissa  descripsimus. 
Est  nempe,  quasi  revolutio  ventriculi,  cuius  mo- 
tus peristalticus  inversus  contenta  sursum  expellit» 
Quaecunque  ventriculi  nervos  tam  vehementer 
afficiunt,  ut  motus  ille  rebellis  exoriatur,  vomitum 
efficiunt  idque  eo  facilius , quo  sensilior  est  ven- 
triculus» Constat  eandem  causam,  quae  in  altero 
vomitum  excitat,  alterum  vix  ita  afficere,  ut  nau- 
sea, vomendique  conatus  inde  nascatur.  Ut  exem- 
plo utar,  tartari  emetici  granum  unum  ventriculo 
infantis  commissum  jam  vomitum  efficere,  nequa- 
quam vero  in  adusto  homine  valet.  Patet  inde,  causas 
vomitus,  sicut  cuiusque  morbi  esse  dividendas  in 


disponentes,  et  occasionales , de  quibus  nunc  spe- 
ciatim  agendum  est. 

Dispositio. 

Quicunque  homo  dispostionem  habet  ad  vo- 
mitum, quae  nunquam  ei  demi,  omnino  vero  au- 
geri, vel  imminui  potest.  At  enim  vero  ceteris 
paribus  in  altero  haec  dispositio , quoad  naturam 
eius  maior  est,  quam  in  ceteris.  Hic  facilius, 
quam  ille  vomit.  Momenta,  quae  ut  experientia 
nos  docuit,  maiorem  ad  vomitum  inclinationem 
inducunt,  haec  sunt:  aetas  infantilis,  sexus  se- 

quior,  temperamentum  sanguineum,  et  choleri- 
cum,  constitutio  nervosa.  Momenta  dispositionem 
ad  vomitum  maiorem  reddunt,  praesertim  potus 
tepidi,  relaxantea,  in  universum  victus  luxariosus, 
quibus  fibrae  ventriculi  languescunt,  eiusque  nervi 
mobiliores  redduntur. 

Momenta  causae  occasionalia. 

Quae  ita  vocentur,  ex  modo  dictis,  jam  satis 
apparet.  Sunt  autem  momenta  illa,  quae  vomi- 
tum producere  possunt,  tam  innumera,  ut  operae 


pretium  sit,  certos  ordines  constituere,  ad  quos 
omnia  apte  reduci  possint*  Qua  ratione  mo- 
menta causae  ita  optime  dividanda  mihi  visa  sunt: 

Irritatio  ventriculi  idiopathica. 

Ita  vocamus  eam , quae  causis  in  ipso  ven- 
triculo haerentibus  oritur  irritatio,  quaeque  esse 
potest: 

a*  inflammatoria*  Hanc  excitant  irritamen- 
ta varii  generis , quin  saepe  summum  gradum 
gastritidis  attingentem  irritationem.  Pertinent 
huc  primo : irritamenta  exrerna  ventriculo  im- 
missa eademque : 

Partim  dynamica , partim  mechanica.  Dyna- 
mica  sunt  ex  regno  minerali  venena  acria,  ut: 
arsenicum  album,  mercurius  sublimatus  corrossi- 
vus,  vitriolum  cupri  ac  zinci,  tartarus  emeticus, 
butyrum  antimonii,  Kali  causticum,  sales  quidam 
medii,  nitrum,  terra  ponderosa,  calx  muriatica, 
alumen ; 

Ex  regno  vegetabili : cicuta , aconitum , nux 

vomica,  mecereum,  euphorbia  esula,  colocynthis, 
elaterium,  helleborus,  veratrum,  et  omnia  medi- 
camina emetica  et  drastica  dosi  maiore  ventriculo 
illata; 


Ex  regno  animali;  cantharides  etc.  Mechanica 
sunt  irritamenta  qualiacunque  corpora  dura , acu- 
minata, interiorem  ventriculi  superficiem  laedunt, 
cum  improvise  deglatiuntur;  ut  v.  c.  acus  spinae 
piscium  etc.  Inflammationem  ventriculi,  quam 
vomitus  subsequitur,  deinde  et  stimuli  ab  orga- 
nismo producti,  nec  in  eum  ingesti  efficere  pos- 
sunt, quo  referendos  puto  secretos  humores  acrio- 
res, v.  c.  bilem,  vermes,  etc»  etc. 

Irritatio  ventriculi  spastica. 

Quae  efficitur: 

a»  Sordibus  sic  dictis  gastricis , minus  ab 
acribus,  ut  saburra,  pituita,  acido,  vermibus; 
deinde  quibuslibet  cibis  , potibusque  inge6tis, 
si  maior  et  morbosa  est  sensibilitas  ventriculi. 
Cibi,  et  potus  vel  copia,  vel  indole  peccantes 
ventriculum  saepe  vomentem  reddunt,  inprimis 
pingues,  rancidi,  crudi,  tenaces,  acidi,  fructus 
recentes,  potus  fermentati,  spirituosi,  denique 
vitia  organica  ventriculi  saepe  sine  alio  momento 
causae  occasionem  dant,  ut  tumores  scirrhosi,  ul- 
cera, indurationes  membranarum  ventriculi,  pseu- 


domembranae,  varices,  extensio,  et  relaxatio  ven- 
triculi nimia  ex  quacunque  causa,  etc, 

3.  Irritatio  ventriculi  consensualis. 

a)  Per  antagonismum , materiae  morbosae 
per  metastasin  ab  altera  parte  organismi  in  ven- 
triculum revulsae  hunc  rebellem  reddunt,  ut  pro- 
fluvia quaedam  . suppressa  v.  c.  haemorrhoides, 
menstruatio,  etc.  metastasis  arthritica,  rheumatica, 
scorbutica,  morbillosa,  variolosa,  erysipelatosa, 
suppressio  ulcerum  habitualium  etc.  de  quibus  cor 
piosuis  verba  facere  spatium  vetat. 

b.)  Per  sympathiam;  de  vomitu  hic  loquor 
nascente  ab  irritamentis,  quae  ventriculo  ipsi  qui- 
dem non  insunt,  sed  alias  partes  obtinent,  inde- 
que  ex  lege  sympathiae  ventriculum  afficiunt,  quae 
affectio  vocatur  sympathica.  Talis  vomitus  nasci 
potest: 

1. )  a vertigine,  aliisque  momentis,  in  cor- 
pore hysterico,  hypochondriaco. 

2. )  ab  imaginatione,  affectione  sensuum  in- 
grata, fastidiosa. 

3. )  A motibus  animi  vehementibus,  ut  ira, 
terrore,  moerore  continuo. 

4,)  Ab  extensione  et  tensione  tubi  intesti- 
nalis orta,  ex  flatibus,  colica,  ileo,  cholera, 
enteritide,  ulceribus,  et  indurationibus  intestino- 
rum, alvi  obstructione,  faecibus  induratis,  vermi- 
bus, volvulo,  incarceratione, 

50  A morbis  hepatis,  ut  inflammatione,  in- 
duratione,  suppuratione  hepatis,  calculis  biliariis, 
spasmo  ductuum  biliferorum, 

60  A morbis  splenis,  pancreatis,  mesenterii. 
7.)  A convulsionibus  et  inflammatione  dia- 
phragmatis. 

80  Ab  irritamentis  in  viis  lotii,  renum  et 
Vesicae  inflammatione,  calculis, 

9O  A compressione  mechanica,  quam  fractae 
vel  tumidae  partes  adiacentes  in  ventriculo  effi- 
ciunt, ut  fractura  cartilaginis  ensiformis,  costarum, 
tumores  scirrhosi,  et  aneurysmata  maiora  partium 
ventriculo  proximarum. 

10.)  A morbis  capitis,  ut  dolore,  commo- 
tione, impressione,  vulnere,  inflammatione,  sup- 
puratione, hydrope  cerebri. 

n.)  A spasmo  universali  in  febre  intermit- 
tente, 

ifi.)  A graviditate,  partu,  et  aliis  eiusmodi. 
Haec  sunt  principalia  momenta,  unde  vomitus 

plerumque  nascitur;  quae  breviter  enumerasse  suf- 
ficiat. 


Prognosis. 

Vomitus  plerumque  symptomaticus  est,  rarius 
morbum  per  se  refert.  Amborum  pericula  ex 
causarum,  quae  illos  excitaverint  indole  iudicanda 
sunt*  Alia  vero  in  genere  ex  vomitu  discrimina 
sunt  ab  impetu,  quem  ille  ipse  visceribus,  cavo 
cranii,  thoracis,  abdominis  contentis , partibus  aliis, 
vasorumque  imprimis  systemati  infert.  Unde  va- 
rii effectus:  apolexia,  amaurosis,  bronchocele, 

cynanche,  raucedo,  vitia  pulmonum,  oesophagi, 
herniae,  prolapsus,  abortus , sugillatio , aneurysma, 
Varix,  haemorrhagiae,  sudores  profusi,  validaque 
totius  systematis  concussio  nascuntur. 

Vomitus  chronicus  a causis  difficulter  remo- 
vendis rediens  per  se  malum  signum,  quia  nu- 
tritionem  imminuit.  Quo  citius,  et  quo  saepius 
mox  a pastu  hominem  adoritur,  eo  magis  nutritio- 
nem  turbat,  eoque  magis  nocebit.  Quocunque 
autem  ordine  et  tempore  vomitus  incedat  diutur- 
nus, motum  intestinorum  peristalticum  infrin- 
git, aliorum  obstruit,  atrophiam,  tabem,  hy- 

dropem,  singultum  ominosum,  convulsiones, 
syncopen,  mortemque  inducit.  Quo  minus  cau- 
sam vomitus  aut  auferre,  aut  corrigere  licet,  eo 
certius  haec  mala  succedent;  hinc  ille,  qui  ex  vitio 
ut  vocant  locali , ex  callositate  scirrhosa  ventri- 
culi aut  partis  vicinae  pendet  vomitus,  medelam 
fere  nullam  recipit. 

A vomitu  singultus,  et  oculi  rubri  malum»  — 
Ab  illo  vomitus,  aut  singultus,  aut  convulsio, 
aut  delirium  — inalurn. 

Quoad  materiae  per  vomitum  expulsae  qua- 
litatem, fallax  haud  raro  causae  latentis  suspicio 
et  prognosis  inde  deducitur»  Sane  vomitus  cruentus 
magis  timendus,  quam  biliosus,  utroque  periculosior 
vomitus  6tercoraceus,  qui  pessimi  ominis  habetur, 
cessante  abdominis  dolore.  Quae  prodeunt  non 
copia  sunt  aestimanda,  sed  num  prodeant,  qua- 
lia oportet , et  facile  ferat»  Subinde  vomitus  in 
morbis  a nimio  systematis  vigore  oriundis  profi- 
cuus, criticus.  In  perturbationibus  alvi,  et  vo- 
mitibus sponte  evenientibus,  siquidem,  qualia 
oportet  purgari,  purgentur,  confert,  et  facile  fe- 
runt; sin  minus,  contra»  In  diuturno  alvi  pro- 
fluvio detento  sponte  superveniens  vomitus  alvi 
profluvium  solvit. 

Curandi  vomitus  praecepta  causarum  suggerit 
cognitio.  Sunt  vero,  quae  omni  sub  vomitu  va- 
lebunt, generales  cautelae.  Quandocunque  vomi- 
tus hominem  iam  pridem  hernia  laborantem  cor- 
ripit, oportet  loco,  ubi  exitus  intestinis  patet,  per 
bracherium  mature  prospici,  et  cum  toties  ab 
hernia  prolapsa  nascatur  vomitus,  haec  mali  j ori- 
go num  forte  adsit,  nunquam  non  attentius  ex- 
plorandum erit. 

Infantes  teneri  vomentes  sub  decubitu  in  cu- 
nis supino,  nisi  adstet,  qui  vomentibus  succurrat, 
GOrpusque  pronet,  vel  in  latus  convertat,  interdum 
suffocantur.  Similia  adultis  ab  alio  morbo  diu- 
turno, ac  vehementi  viribus  iam  fractis,  ac  serae» 
tipsos  erigere,  movere  nesciis , si  vomitus  isto  cor- 
poris situ  contingit,  instabunt  pericula.  Alvum 
quocunque  sub  vomitu  apertam  clystere  servari, 
motumque  intestini  peristalticum  revocare  omis- 
sum, maxime  subinde  interest. 

Iam  de  cura  vomitus  a certis  causis  oriendis, 
disserere  me  oportet. 


Vomitus  consensualis  symptomaticus, 


Facile  patet  in  omnibus  morbis,  ubi  vomitus 
symptoma,  resecta  prius,  ex  qua  illi  succreverunt, 
radice,  hunc  sponte  cessaturum  esse*  Vomitum 
a flatibus,  colica,  cholera,  dysenteria,  aliisque 
causis  spasticis  pro  tempore  antispasmodica  opiata 
sedant,  quae  vero  in  morbis  capitis,  in  morbi3 
inflammatoriis,  atque  febrilibus  nocent.  Si  vomi- 
tus gravidarum  nimius  abortum  efficere  potest, 
cortice  peruviano,  et  moscho,  et  lapidibus  cancro- 
rum, emplastro  antispasmodico  in  epigastrio  po- 
nendo sistendus  est*  In  omnibus  morbis,  qui 

0 

curationem  non  recipiunt,  priusquam  vomitus, 
cum  iis  coniunctus  remotus  est,  ventriculum  pri- 
mo medicaminibus  antispasmodicis,  sedantibus, 
quae  therapia  generalis  suppeditat,  quietum  reddi, 
tum  morbi  primarii  radicem  exstirpari  oportet. 

Plura  de  vomitu,  a causis  in  ventriculo  hae- 
rentibus nascente  nobis  dicenda  sunt* 

Vomitus  idiopathicus. 

Si  talis  vomendi  causa  est,  quam  convulsus 
ipse  expellere  po6sit  ventriculus,  iuvat  vomitum 

tepida  promovere,  non  vero  sistere.  Sic  venenum, 
aut  res  suspectae,  bilis  acris,  post  iram  ventriculo 
illata,  excitata,  et  promota  per  artem  emesi,  quam 
celerrime  auferenda  sunt.  Aut  si  nimia  iam  foret 
agitatio  ventriculi , venena  notis  antidotis  destru- 
enda, corrigenda,  saltem  tepida  diluenda,  vel  re- 
mediis  mucilaginosis,  oleosis,  et  nisi  acida  rei 
ingestae  indoles  est,  lacte  involvenda  sunt. 

Vomitus  a crapula,  nisi  sponte  talis  succedit, 
iterum  tepida  aqua,  vel  levi  emetico  promo- 
vendus est,  quo  interim  sub  opere  caven- 

dum erit,  ne  pleno  protinus,  aut  ad  utrum- 
que ostium  spasmodice  contracto  ventriculo 
emeticum  immittatur  inutile , aut  huic  iam  nimis 
extenso  infestum  ingeratur,  ac  mobilis  expelli 
tentetur  materia*  Summa  in  ciborum  electu,  et 
copia  moderandis  sollicitudo  est  ponenda'. 

Vomitum  ab  acido  primarum  viarum  frequen- 
ter infantes  offendentem,  alkalina  absorbentia,  fel 
tauri,  aliaque  remedia  ex  classe  amarorum  facile 
sistunt.  Si  quem  vomitus  post  pastum  certo  tem- 
pore adoritur,  vitium  ventriculi  organicum  coniici- 
endum  est,  quod  curationem  aegerrime  recipit. 
Vitia  talia  externe  tactu  dignoscenda,  secundum  re- 
gulas, quas  chirurgia  exhibet,  curanda  sunt,  sae- 


pius  opem  admittunt,  rarius  vero  ea,  quae  interi- 
ori ventriculi  superficiei  inhaerent,  vitia  localia 
removentur. 

Remedia,  quae  talibus  casibus  saepe  aliquid 

* 

levaminis  afferunt,  sunt:  potio  Riverii,  cum  ex- 

tracto hyoscyami,  aqua  laurocerasi,  ex  qua  gran^ 
aliquot  extracti  belladonnae  eolvi  iuvat,  calomelas 
cum  opio,  adiunctis  inunctionibus  mercurialibus, 
denique  moxa.  Ubi  materiae  morbosae  per  me- 
tastasin in  ventriculum  revulsae  sunt,  vesicantia, 
aliaque  remedia  derivantia  adhibemus.  Vomitus  a 
sensibilitate  ventriculi  morbosa  exigit  medicamina 
antispasmodica,  ex  efficacissimis  eligenda,  quibus 
medicamina  aromatica,  ac  roborantia  illa,  quae  ven- 
triculo mobiliori  egregie  conducere  experientia  nos 
docuit,  inserimus.  His  remediis  sic  dictis  stoma- 
chicis adnumeramus:  in  genere  potus,  ac  cibos 

gelidos,  condimentum  gelatum;  tum  ex  classe  to- 
nicorum , aromatumque.  Elixir  vitrioli  Mynsichti, 
acidum  Halleri,  placido  cum  Syrupo  mixtum,  cor- 
ticem Winteranum  , nucem  moscbatam , taliaque 
plura.  Adeo  lac  morbosam  ventriculi  sensibilita- 
tem  corrigere  experti  sumus,  praesertim  si  prae- 
terea in  balneis  et  clysteribus  applicatur. 

CURRICULUM  VITAE 

EX  DECRETO 

GRATIOSAE  FACULTATIS  MEDICAE 
BEROLINENSIS 
ADIECTUM. 

Ego  Guilelmusloannes  Palm  natus  sumTreviriad  diem 
XIII  m.  Decembris  a.  MDCCLXXXIV,  patre  optimo 
Casparo  Palm,  matre  e gente  Ulcheriana  , qui  optimi 
parentes  litteris,  quibus  aetas  puerilis  impertiri  so- 
let, me  instituendum  curaverunt,  quibus  cum  satis 
instructus  essem , Philosophiae  in  Gymnasio  Trevi- 
rensi  operam  dedi,  A.  MDCCCIII  primis , anatomiae, 
physiologiae,  ac  botanices  rudimentis  in  schola  centrali 
imbutus  sum,  Professoribus  Clarissimis  Dr.  Schneider 
et  Schmeltzer,  eodem  anno  Universitatem  Herbipo- 
litanam  petii , ubi  Celeberrimi  Schelling  lectiones  de 
philosophia  naturali,  deque  aesthetice  ea,  qua  par 
erat  assiduitate  frequentavi,  nec  minus  neglexi  scho- 
lis anatomicis  beati  Bartholomaei  de  Siebold  et  beati 
Hesselbachii  interesse,  physiologia,  et  pathologia 


Celeberrimus  Doellinger,  semiotice  et  therapia  tam 
generali,  quam  speciali  Celeberrimus  Friedrich,  et  Il- 
lustris von  Hoven  me  instituerunt.  Simul  chirur- 
giae, et  ophthalmiatricae  duce  beato  de  Siebold  ope- 
ram dedi,  chemiae  autem,  et  pharmacologiae,  nec 
minus  artis  veterinariae  cursum  apud  Celeberrimum 
Pickel  et  Rees  absolvi,  postea  Bambergam  me  con- 
tuli, ubi  ducibus  Celeberrimis  Doctissimisque  Dr, 
Adalbert  Marcus,  et  fratribus  Gotthard,  aegrotorum 
curam  in  clinicis  tam  medicis,  quam  chirurgicis  in 
me  suscepi.  Anno  elapso,  convenientissimum  duxi, 
Viennae  studia  medica  absolvere,  ac  medicinam  in 
policlinicis  exercere.  Iam  suborto  bello , ad  acade- 
miam  medico  - chirurgicam  accessi,  examinibus  pu- 
blicis illic  usitatis,  me  subieci,  deindeque  per  totum 
belli  decursum  chirurgi  in  nososomiis  exercituum  in 
Italia  bellum  gerentium  munere  functus  sum.  Re- 
conciliata pace,  in  patriam  redii,  nbi  partim  in  no- 
socomiis operam  meam  praestiti,  partim  patri  adstiti, 
usque  ad  annum  MDCCCXIII,  quo  anno  ex  decre- 
to praefecti  ditionis  Sarranae  coactus  sum,  usque 
quoad  Galli  victas  tradidere  manus,  munere  medici 
militaris  in  exercitu  fungi.  Batria  gloriosis  Germa- 
norum armis  liberata  , iterum  curam  militum  tam  in- 
ternis , quam  externis  morbis  laborantium  in  nosoco- 
miis Trevirensibus  in  me  suscepi.  Iam  orto  bello 
secundo,  consilio  adductus  Clarissimi  Dr,  Merrem, 


Commissarii  regii  in  provinciis  transrhenanis,  Diis- 
seldorfium  concessi,  atque  absente  Illustri  Goercke, 
partem  supplementi  veteribus  legionibus  scripti  in 
Galliam  comitatus  sum. 

Anno  praeterlapso  hanc  inclytam  musarum  se- 
dem adii,  ubi  virorum  Illustrium  et  Celeberrimo- 
rum lectionibus  hisce  interfui:  de  encyclopaedia 

medica,  et  anatomia  universa  Illustris  Rudolphi,  de 
splanchnologia  Illustr.  Knape,  qui  viri  Illustres 
etiam  arte  cadavera  secandi  in  theatro  anatomico 
me  instituendum  curaverunt,  anatomiam  compara- 
tam, et  physiologiam  Illustr.  Rudolphi  mihi  tradidit, 
patbologia,  et  therapia,  ab  Exp,  Hecker  institutus 
sum,  chirurgiam  generalem,  et  specialem  Experien- 
tias. Jiingken  mihi  exposuit,  apud  quem  et  cursum 
operationum  ophthalmicarum,  et  chirurgicarum  ab- 
solvi. Akologiam  Celeberr.  Bernstein,  artem  obste- 
triciam Clariss.  Kluge,  anthropologiam  forensem 
Illustr.  Knape  et  Celeberr,  Rust  me  docuerunt,  deni- 
que, ut  medicinam,  et  chirurgiam  ad  aegrotantium 
lectulos  exercerem,  in  clinico  chirurgico  Illustr, 
Graefe,  et  medico  in  nosocomio  caritatis  Clariss.  Neu- 
mann  per  sex  menses  versatus  sum, 

Iam  vero  tentamine  atque  examine  rigoroso 
coram  Decano  spectabili  et  gratioso  medicorum  or- 
dine feliciter  absolutis,  spero  fore,  ut  post  hancce 
dissertationem  rite  defensam,  summi  in  medicina  e6 
chirurgia  honores  in  me  conferantur. 


THESES  DEFENDENDAE. 


l 

Febris  causa  proxima  haudquaquam  in  arteriis 
ponenda  est, 

II. 

Resorptio  venosa  minime  est  reiicienda. 

III. 

Animi  mores  corporis  temperiem  sequi* 

